《送方士》
明代·何瑭

先生覃怀来，复向覃怀去。怅望难久留，离魂袅烟树。

忆昔读书难，寄在蓬莱宫。长松挂海月，短章留春风。

同窗四五人，肝胆如一身。虽存经济志，亦与云萝亲。

先生时来过，谈笑共抵掌。赤水涉波澜，玄珠讥象罔。

别来三年馀，相思空寄书。死者不可见，生者犹离居。

归时见故人，为问平安否。紫气映冥鸿，夜夜频回首。

作者简介：（1474—1543）明河南武陟人，字粹夫，号柏斋。弘治十五年进士。为翰林修撰。不屈于刘瑾，累疏致仕。后出为开州知府，历工、户、礼三部侍郎、南京右都御史。致仕里居十余年，教子弟以孝弟忠信。对王守仁之学颇有微辞。有《医学管见》、《阴阳律吕》、《柏斋三书》、《柏斋集》。